Probleem: Eestist avaldusi vähe ja neidki ei saa menetleda  Visiidi teine eesmärk on tõsta Eesti inimeste teadlikkust Euroopa ombudsmani tööst. See on eriti oluline Eestis, kust laekub Euroopa ombudsmanile väga vähe kaebusi. Eestist laekus 2008. aastal 7 kaebust, see on küll peaaegu kaks korda rohkem kui 2007. aastal, mil laekus 4 kaebust, kuid siiski jäi Eesti 2008. aastal 27 EL liikmesriigi seas 21. kohale Euroopa ombudsmanile saadetud kaebuste hulgalt. 2009. aasta septembri alguse seisuga on Eestist  laekunud 12 kaebust. Kuid nagu varasematel aastatel, nii ka sel aastal ei saa nende kaebuste alusel alustada ühtegi menetlust, kuna need ei lange Euroopa ombudsmani pädevusse. Kaebusi on olnud Eesti politsei ja kohtute tegevuse peale, maksuameti ja erafirmade tegevuse peale, näiteks lennufirma klienditeeninduse peale jne. Neil juhtumitel annab Euroopa ombudsman soovitused pöörduda avaldustega vastavalt kas Eesti õiguskantsleri, prokuratuuri või teiste pädevate järelevalveasutuste poole. Näiteks 2009. aastal  edastas Euroopa ombudsman Eesti õiguskantslerile avalduse, milles kaevati Eesti maksuametnike tegevuse peale seoses sotsiaalkindlustusmaksete tagastamisega. Eesti õiguskantsler edastas avalduse lahendamiseks ja kodanikule vastamiseks pädevusejärgselt Maksu- ja Tolliametile, rõhutades omalt poolt vajadust lahendada avaldus lähtuvalt inimese õigusest heale haldusele. Seega on oluline ja ühiselt lahendamist vajav probleem Eesti inimeste ebapiisav teadlikkus Euroopa ombudsmani pädevusest, talle kaebuse  esitamise võimalustest ning oma õigustest EL õigusruumis.